arnastofnun/IGC-2024 huggingface dataset:
Ákvarðanir nr. 69/2021 og nr. 70/2021 um breytingar á XIX. viðauka og nr. 270/2022 um breytingu á XXII. viðauka við EES-samninginn Þingsályktun - þingskjal nr. 1276

153. löggjafarþing 2022–2023.

Nr. 8/153.

Þingskjal 1276 - 738. mál.

Þingsályktun um staðfestingu ákvarðana sameiginlegu EES-nefndarinnar nr. 69/2021 og nr. 70/2021 um breytingar á XIX. viðauka við EES-samninginn (Neytendavernd) og nr. 270/2022 um breytingu á XXII. viðauka við EES-samninginn (Félagaréttur).

Alþingi ályktar að heimila ríkisstjórninni að staðfesta fyrir Íslands hönd eftirfarandi ákvarðanir sameiginlegu EES-nefndarinnar:

1. Ákvörðun sameiginlegu EES-nefndarinnar nr. 69/2021 frá 5. febrúar 2021 um breytingu á XIX. viðauka við EES-samninginn (Neytendavernd) og að fella inn í samninginn tilskipun Evrópuþingsins og ráðsins (ESB) 2019/2161 frá 27. nóvember 2019 um breytingu á tilskipun ráðsins 93/13/EBE og tilskipunum Evrópuþingsins og ráðsins 98/6/EB, 2005/29/EB og 2011/83/ESB að því er varðar betri framfylgd og nútímavæðingu reglna Sambandsins um neytendavernd.

2. Ákvörðun sameiginlegu EES-nefndarinnar nr. 70/2021 frá 5. febrúar 2021 um breytingu á XIX. viðauka við EES-samninginn (Neytendavernd) og að fella inn í samninginn eftirfarandi gerðir:

a. Tilskipun Evrópuþingsins og ráðsins (ESB) 2019/770 frá 20. maí 2019 um tiltekna þætti varðandi samninga um afhendingu á stafrænu efni og stafrænni þjónustu.

b. Tilskipun Evrópuþingsins og ráðsins (ESB) 2019/771 frá 20. maí 2019 um tiltekna þætti varðandi samninga um sölu á vörum, um breytingu á reglugerð (ESB) 2017/2394 og tilskipun 2009/22/EB og um niðurfellingu tilskipunar 1999/44/EB.

3. Ákvörðun sameiginlegu EES-nefndarinnar nr. 270/2022 frá 23. september 2022 um breytingu á XXII. viðauka við EES-samninginn (Félagaréttur) og að fella inn í samninginn tilskipun Evrópuþingsins og ráðsins (ESB) 2019/1151 frá 20. júní 2019 um breytingu á tilskipun (ESB) 2017/1132 að því er varðar notkun stafrænna tóla og ferla í félagarétti.

Samþykkt á Alþingi 8. mars 2023.
Ráðstafanir til að lækka eldsneytiskostnað í millilandaflugi Þingsályktunartillaga - þingskjal nr. 1308

153. löggjafarþing 2022–2023.

Þingskjal 1308 - 847. mál.

Tillaga til þingsályktunar um ráðstafanir til að lækka eldsneytiskostnað í millilandaflugi.

Flm.: Anna Kolbrún Árnadóttir, Bergþór Ólason, Logi Einarsson.

Alþingi ályktar að fela innviðaráðherra í samráði við fjármála- og efnahagsráðherra að undirbúa lagafrumvarp þar sem kveðið verði á um ráðstafanir sem leiði til þess að eldsneytisverð í millilandaflugi lækki.

Greinargerð.

Þingsályktunartillaga þessi var áður flutt á 148. löggjafarþingi (488. mál), 149. löggjafarþingi (41. mál), 150. löggjafarþingi (359. mál) og 151. löggjafarþingi (123. mál) en náði ekki fram að ganga og er því endurflutt.

Samkvæmt lögum um jöfnun á flutningskostnaði olíuvara, nr. 103/1994, skal jafna flutningskostnað á olíuvörum eins og nánar er þar kveðið á um. Markmið laganna er að tryggja að eldsneytisverð sé hið sama um allt land til að jafna búsetuskilyrði og samkeppnisstöðu fyrirtækja.

Jöfnun á flutningskostnaði á hins vegar ekki við um eldsneyti sem er ætlað til útflutnings og fellur þar undir eldsneyti til millilandaflugs og því er eldsneyti dýrara á millilandaflugvöllum á Akureyri og Egilsstöðum heldur en í Keflavík og Reykjavík.

Með tillögu þessari er lagt til að innviðaráðherra undirbúi í samráði við fjármála- og efnahagsráðherra lagafrumvarp í þá veru að breyting verði á til að verð á eldsneyti í millilandaflugi lækki. Slík breyting mundi styrkja stöðu ferðaþjónustunnar á landsbyggðinni og ýta undir dreifingu ferðamanna um landið enda gegna Akureyrarflugvöllur og Egilsstaðaflugvöllur hlutverki sem varaflugvellir líkt og Reykjavíkurflugvöllur gerir og eðlilegt að sama verð sé á eldsneyti á þessum þremur flugvöllum.
Aukið aðgengi að hjálpartækjum fyrir blinda, sjónskerta og einstaklinga með samþætta sjón- og heyrnarskerðingu Þingsályktun - þingskjal nr. 1382

153. löggjafarþing 2022–2023.

Nr. 10/153.

Þingskjal 1382 - 823. mál.

Þingsályktun um aukið aðgengi að hjálpartækjum fyrir blinda, sjónskerta og einstaklinga með samþætta sjón- og heyrnarskerðingu.

Alþingi ályktar að fela ríkisstjórninni að auka aðgengi að hjálpartækjum fyrir blinda, sjónskerta og einstaklinga með samþætta sjón- og heyrnarskerðingu með úthlutun nýrra hjálpartækja í samræmi við 4. gr. laga um þjónustu- og þekkingarmiðstöð fyrir blinda, sjónskerta og einstaklinga með samþætta sjón- og heyrnarskerðingu, nr. 160/2008, og reglugerð nr. 233/2010, um úthlutun á hjálpartækjum á vegum Þjónustu- og þekkingarmiðstöðvar fyrir blinda, sjónskerta og daufblinda einstaklinga.

Í framangreindu skyni verði 70 millj. kr. varið árin 2024 og 2025 til kaupa á hjálpartækjum í samræmi við reglugerð nr. 233/2010, 35 millj. kr. hvort ár, og komi það fjármagn til viðbótar því fjármagni sem gert hefur verið ráð fyrir í fjármálaáætlun.

Samþykkt á Alþingi 23. mars 2023.
Fjármálaáætlun fyrir árin 2024–2028 Stjórnartillaga - þingskjal nr. 1398

153. löggjafarþing 2022–2023.

Þingskjal 1398 - 894. mál.

Stjórnartillaga.

Tillaga til þingsályktunar

um fjármálaáætlun fyrir árin 2024–2028.

Frá fjármála- og efnahagsráðherra.

Smellið á PDF hér ofar á síðunni til að skoða skjalið.
Yfirlit með greiðslum til lífeyristaka Tryggingastofnunar ríkisins Þingsályktunartillaga - þingskjal nr. 1412

153. löggjafarþing 2022–2023.

Þingskjal 1412 - 900. mál.

Tillaga til þingsályktunar um yfirlit með greiðslum til lífeyristaka Tryggingastofnunar ríkisins.

Flm.: Viðar Eggertsson, Logi Einarsson, Helga Vala Helgadóttir, Jóhann Páll Jóhannsson, Oddný G. Harðardóttir, Þórunn Sveinbjarnardóttir.

Alþingi ályktar að fela félags- og vinnumarkaðsráðherra að breyta fyrirkomulagi þannig að í stað þess að greiðsluseðlar fylgi greiðslum frá Tryggingastofnun ríkisins til lífeyristaka fylgi yfirlit eins og um launaseðil sé að ræða. Ráðherra útfæri nauðsynlegar breytingar fyrir 1. september 2023.

Greinargerð.

Með tillögunni er lagt til að í stað þess að greiðsluseðlar fylgi greiðslum frá Tryggingastofnun ríkisins (TR) til lífeyristaka þá fylgi yfirlit sem hefur sömu eiginleika og launaseðlar. Markmið tillögunnar er að gera greiðslukerfi TR gagnsærra og hagkvæmara fyrir bæði lífeyristaka og Tryggingastofnun ríkisins.

Hér er um að ræða einfalda og ódýra breytingu en upplýsingar þær sem fram kæmu á slíku yfirliti eru þegar fyrir hendi hjá TR. Breytingin fæli því einfaldlega í sér að setja þær upplýsingar upp með þeim hætti að yfirlit sýni skýra sundurliðun, þar sem fram kemur upphæð hámarksréttinda hvers lífeyristaka til lífeyrisgreiðslu miðað við þau réttindi sem hann hefur áunnið sér ásamt prósentutölu þeirra réttinda. Réttindi hvers lífeyristaka eru háð því hvenær hann hefur lífeyristöku. Þau sem hefja lífeyristöku t.d. við 65 ára aldur fá viðvarandi skerta greiðslu en þau sem hefja lífeyristöku síðar, allt til 80 ára aldurs, eiga rétt á viðvarandi hærri greiðslu. Mikilvægt er að upphæð komi fram í krónutölum sem og prósentum.

Með því kerfi sem hér er lagt til að ráðherra útfæri er hámarkslífeyrir sýndur og síðan hvað kemur til skerðinga: lífeyrir frá tilteknum lífeyrissjóðum (hverjum um sig ef við á), fjármagnstekjur, atvinnutekjur o.s.frv.

Með þessari breytingu telja flutningsmenn að kerfið verði aðgengilegra og gagnsærra. Þá gætu lífeyristakar sem dæmi brugðist hraðar og betur við ef tekjuáætlun er ekki rétt enda skilar lífeyristaki eins og áður tekjuáætlun sem TR vinnur með og getur lífeyristaki samkvæmt gildandi lögum breytt tekjuáætlun sinni einu sinni í mánuði ef hann sér á greiðsluseðli sínum að áætlun hans kalli á breytingar. Þannig verða minni líkur á því að greiðslur séu van- eða ofmetnar sem einfaldar óhjákvæmilega uppgjör stofnunarinnar sem sömuleiðis léttir álag á starfsmönnum TR og bætir þjónustustig stofnunarinnar. Það er enginn vafi á því að það mun koma lífeyristökum betur að endurgreiðslukröfur við uppgjör séu ekki hærri en þær þurfa að vera.

Ljóst er að breytingin hefði í för með sér jákvæð áhrif fyrir bæði lífeyristaka og Tryggingastofnun ríkisins.
Vantraust á dómsmálaráðherra Vantraust - þingskjal nr. 1454

153. löggjafarþing 2022–2023.

Þingskjal 1454 - 924. mál.

Tillaga til þingsályktunar um vantraust á dómsmálaráðherra.

Flm.: Þórhildur Sunna Ævarsdóttir, Þórunn Sveinbjarnardóttir, Guðmundur Ingi Kristinsson, Hanna Katrín Friðriksson.

Alþingi ályktar að lýsa vantrausti á dómsmálaráðherra.
Framfylgd ályktana Vestnorræna ráðsins árið 2022 Nefndarálit - þingskjal nr. 1747

153. löggjafarþing 2022–2023.

Þingskjal 1747 - 809. mál.

Síðari umræða.

Nefndarálit um tillögu til þingsályktunar um framfylgd ályktana Vestnorræna ráðsins árið 2022.

Frá utanríkismálanefnd.

Nefndin hefur fjallað um málið og fengið á sinn fund Steinunni Þóru Árnadóttur, formann Íslandsdeildar Vestnorræna ráðsins, og Hildi Edwald, ritara Íslandsdeildar.

Með tillögunni er skorað á ríkisstjórnina að vinna að framkvæmd fjögurra ályktana Vestnorræna ráðsins sem samþykktar voru á ársfundi ráðsins 30.–31. ágúst 2022.

Í ályktun Vestnorræna ráðsins nr. 1/2022 hvetur ráðið samstarfsráðherrana til þess að efla árlega skýrslugjöf sína með því að skiptast á að vera í forsvari fyrir sameiginlega skýrslugerð til ráðsins í samræmi við samstarfssamning sem gerður var árið 2022 milli Vestnorræna ráðsins annars vegar og ríkisstjórnar Íslands og landstjórna Færeyja og Grænlands hins vegar.

Í ályktun Vestnorræna ráðsins nr. 2/2022 er kallað eftir því að barnamálaráðherrar Vestur-Norðurlanda haldi samráðsfund á árinu 2023 og beri saman reynslu og gögn landanna um stöðu ungmenna hvað varðar heilbrigði, líðan, tómstundaiðkun, samfélagsmiðlanotkun og önnur viðfangsefni.

Með ályktun nr. 3/2022 skorar Vestnorræna ráðið á ríkisstjórnir Vestur-Norðurlanda að rannsaka og bera saman stefnu og fyrirkomulag landanna þriggja í náttúrutengdri ferðaþjónustu, þ.m.t. aðgengi að og verndun náttúrunnar í tengslum við vaxandi ferðaþjónustu í löndunum, með það að markmiði að greina bestu starfsvenjur.

Með fjórðu ályktuninni, nr. 4/2022, eru jafnréttisráðherrar landanna þriggja hvattir til að halda fund á árinu 2023 til að bera saman bækur sínar um framfylgd áætlunar norrænu ráðherranefndarinnar um jafnréttismál árin 2019–2024, þar á meðal viðauka við áætlunina um jöfn réttindi og möguleika hinsegin fólks. Þá eru ráðherrarnir hvattir til að leita lausna á mögulegum sameiginlegum vestnorrænum úrlausnarefnum á vettvangi jafnréttismála.

Nefndin leggur til að tillagan verði samþykkt.

Diljá Mist Einarsdóttir var fjarverandi við afgreiðslu málsins en skrifar undir með heimild í 2. mgr. 29. gr. þingskapa. Jakob Frímann Magnússon var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 8. maí 2023.
Kaup á færanlegu neyðarsjúkrahúsi fyrir Úkraínu Þingsályktunartillaga - þingskjal nr. 1775

153. löggjafarþing 2022–2023.

Þingskjal 1775 - 1074. mál.

Tillaga til þingsályktunar um kaup á færanlegu neyðarsjúkrahúsi fyrir Úkraínu.

Flm.: Katrín Jakobsdóttir, Bjarni Benediktsson, Sigurður Ingi Jóhannsson, Kristrún Frostadóttir, Inga Sæland, Þórhildur Sunna Ævarsdóttir, Þorgerður Katrín Gunnarsdóttir, Sigmundur Davíð Gunnlaugsson.

Alþingi ályktar að fela utanríkisráðherra að festa kaup á færanlegu neyðarsjúkrahúsi til notkunar fyrir særða hermenn og færa úkraínsku þjóðinni.

Greinargerð.

Frá því að innrás Rússa í Úkraínu hófst 24. febrúar 2022 hefur það verið markmið íslenskra stjórnvalda að veita Úkraínu stuðning í samræmi við þarfir Úkraínu og getu Íslands. Þverpólitísk samstaða hefur verið um stuðning við Úkraínu á Alþingi og leggja formenn flokkanna áherslu á þá samstöðu með framlagningu þessarar þingsályktunartillögu. Þá er áréttuð samstaða um þá stefnu að framlag Íslands til Úkraínu sé hlutfallslega sambærilegt að umfangi við það sem önnur Norðurlönd leggja af mörkum.

Á fundi forsætisráðherra með Vólódímír Selenskí forseta Úkraínu í Kænugarði 14. mars 2023 kom forsetinn því sérstaklega á framfæri að brýn þörf væri á færanlegum neyðarsjúkrahúsum fyrir særða hermenn og óskaði eftir stuðningi Íslands í þeim efnum. Í heimsókninni undirstrikaði Selenskí einnig þakklæti fyrir yfirgnæfandi stuðning íslensks almennings við málstað Úkraínu. Á fundi þeirra í Helsinki hinn 3. maí sl. ítrekaði forseti Úkraínu þessa beiðni.

Mikill skortur er á færanlegum sjúkrahúsum til að sinna særðum hermönnum. Slíkt sjúkrahús gagnast særðum hermönnum á vígvellinum en þar væri einnig hægt að sinna almennum borgurum eftir atvikum. Slíkt sjúkrahús væri einnig hægt að nýta eftir að átökum lýkur.

Utanríkisráðuneytið hefur skoðað möguleika á að kaupa færanlegt sjúkrahús sem hægt er að starfrækja sjálfstætt, án tengingar við fyrirliggjandi innviði, og uppfyllir staðla Atlantshafsbandalagsins um sjúkrahús þessarar gerðar. Stjórnvöld í Eistlandi hafa boðist til að taka að sér verkefnisstjórn við samsetningu á slíku sjúkrahúsi.

Þrjú sjúkrahús af þessari gerð hafa verið send til Úkraínu og er óskað eftir þremur til viðbótar. Hafa yfir tíu þúsund sjúklingar fengið aðhlynningu í sjúkrahúsunum, aðallega hermenn en einnig óbreyttir borgarar. Eistnesk stjórnvöld lögðu til eitt, Þýskaland annað og Noregur og Holland í sameiningu hið þriðja. Framleiðslutími á sjúkrahúsi af þessu tagi er um það bil hálft ár.

Áætlaður kostnaður við kaup á slíku sjúkrahúsi nemur um það bil 7,8 milljónum evra, eða um 1,2 milljörðum kr.
Aðgerðaáætlun í málefnum hönnunar og arkitektúrs fyrir árin 2023–2026 Nefndarálit - þingskjal nr. 1833

153. löggjafarþing 2022–2023.

Þingskjal 1833 - 978. mál.

Síðari umræða.

Nefndarálit um tillögu til þingsályktunar um aðgerðaáætlun í málefnum hönnunar og arkitektúrs fyrir árin 2023–2026.

Frá meiri hluta atvinnuveganefndar.

Nefndin fjallaði um málið og fékk á sinn fund Sigrúnu Brynju Einarsdóttur og Kristrúnu Heiðu Hauksdóttur frá menningar- og viðskiptaráðuneyti.

Nefndinni bárust umsagnir um málið frá Hönnunarsafni Íslands, Minjastofnun Íslands, Myndstefi, Samtökum iðnaðarins og Viðskiptaráði Íslands.

Með tillögunni er lagt til að unnið verði samkvæmt aðgerðaáætlun, sem lögð er til, á sviðum hönnunar og arkitektúrs fyrir árin 2023–2026. Aukin áhersla verði lögð á markvissa nýtingu á aðferðafræði hönnunar og arkitektúrs en það sé til þess fallið að auka lífsgæði með verðmætasköpun, nýsköpun og sjálfbærni fyrir samfélagið í heild að leiðarljósi.

Meiri hlutinn leggur til að tillagan verði samþykkt óbreytt.

Berglind Ósk Guðmundsdóttir var fjarverandi við afgreiðslu málsins en skrifar undir álitið með heimild í 2. mgr. 29. gr. þingskapa.

Alþingi, 22. maí 2023.
Framfylgd ályktana Vestnorræna ráðsins árið 2022 Þingsályktun - þingskjal nr. 1841

153. löggjafarþing 2022–2023.

Nr. 16/153.

Þingskjal 1841 - 809. mál.

Þingsályktun um framfylgd ályktana Vestnorræna ráðsins árið 2022.

Alþingi ályktar að skora á ríkisstjórnina að vinna að framkvæmd fjögurra ályktana Vestnorræna ráðsins sem samþykktar voru á ársfundi ráðsins 30.–31. ágúst 2022, um framfylgd ályktana Vestnorræna ráðsins (nr. 1/2022), um ungt fólk á Vestur-Norðurlöndum (nr. 2/2022), um útlistun og samanburð á áætlunum og fyrirkomulagi vestnorrænu landanna í náttúrutengdri ferðaþjónustu og aðgengi að náttúru (nr. 3/2022) og um vestnorrænt samstarf á sviði jafnréttis (nr. 4/2022).

Samþykkt á Alþingi 23. maí 2023.
Kaup á færanlegu neyðarsjúkrahúsi fyrir Úkraínu Nefndarálit - þingskjal nr. 1868

153. löggjafarþing 2022–2023.

Þingskjal 1868 - 1074. mál.

Síðari umræða.

Nefndarálit um tillögu til þingsályktunar um kaup á færanlegu neyðarsjúkrahúsi fyrir Úkraínu.

Frá utanríkismálanefnd.

Nefndin hefur fjallað um málið og fengið á sinn fund Martin Eyjólfsson, Önnu Jóhannsdóttur, Jónas G. Allansson og Þórlind Kjartansson frá utanríkisráðuneyti.

Með tillögunni er utanríkisráðherra falið að festa kaup á færanlegu neyðarsjúkrahúsi til notkunar fyrir særða hermenn og færa úkraínsku þjóðinni.

Tillagan er flutt sameiginlega af formönnum allra stjórnmálaflokka sem eiga fulltrúa á Alþingi og undirstrikar þá þverpólitísku samstöðu sem ríkt hefur um stuðning við Úkraínu frá því að innrás Rússa hófst 24. febrúar 2022.

Í greinargerð með tillögunni kemur m.a. fram að brýn þörf sé á færanlegum neyðarsjúkrahúsum fyrir særða hermenn í Úkraínu og að Vólódímír Selenskí forseti hafi sérstaklega óskað eftir stuðningi Íslands í þeim efnum. Slíkt sjúkrahús gagnast særðum hermönnum á vígvellinum en þar væri einnig hægt að sinna almennum borgurum eftir atvikum.

Nefndin leggur áherslu á öflugan stuðning Íslands við Úkraínu og þá ríkjandi stefnu að framlag Íslands til landsins sé hlutfallslega sambærilegt að umfangi við það sem önnur Norðurlönd leggja af mörkum.

Nefndin leggur til að tillagan verði samþykkt.

Logi Einarsson, Sigmundur Davíð Gunnlaugsson og Þorgerður Katrín Gunnarsdóttir voru fjarverandi við afgreiðslu málsins en skrifa undir álitið með heimild í 2. mgr. 29. gr. þingskapa. Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 25. maí 2023.
Aðgerðaáætlun í geðheilbrigðismálum fyrir árin 2023–2027 Breytingartillaga - þingskjal nr. 1887

153. löggjafarþing 2022–2023.

Þingskjal 1887 - 857. mál.

Síðari umræða.

Breytingartillaga við tillögu til þingsályktunar um aðgerðaáætlun í geðheilbrigðismálum fyrir árin 2023–2027.

Frá Halldóru Mogensen og Oddnýju G. Harðardóttur.

Aðgerð 2.B.1 orðist svo: Að sérnám heilbrigðisstétta í geðheilbrigðisfræðum verði fullfjármagnað án tafar.
Frestun launahækkana æðstu ráðamanna þjóðarinnar Þingsályktunartillaga - þingskjal nr. 1890

153. löggjafarþing 2022–2023.

Þingskjal 1890 - 1133. mál.

Tillaga til þingsályktunar um frestun launahækkana æðstu ráðamanna þjóðarinnar.

Flm.: Inga Sæland, Ásthildur Lóa Þórsdóttir, Guðmundur Ingi Kristinsson, Jakob Frímann Magnússon, Sigurjón Þórðarson og Tómas A. Tómasson.

Alþingi ályktar að fela fjármála- og efnahagsráðherra, fyrir hönd ríkisstjórnarinnar, að leggja fram frumvarp sem mælir fyrir um að fyrirhugaðri hækkun launa æðstu ráðamanna, sem ella myndu hækka til samræmis við hlutfallslega breytingu á meðaltali reglulegra launa starfsmanna ríkisins, verði frestað. Frumvarp þess efnis verði lagt fyrir Alþingi á yfirstandandi löggjafarþingi.

Greinargerð.

Lagt er til að fela ríkisstjórninni að leggja fram frumvarp sem mælir fyrir um frestun á fyrirhuguðum launahækkunum æðstu ráðamanna. Um er að ræða þá hópa háttsettra opinberra starfsmanna og kjörinna fulltrúa sem hafa launakjör sem mælt er fyrir um í lögum og eru uppfærð árlega til samræmis við hlutfallslega breytingu á meðaltali reglulegra launa starfsmanna ríkisins fyrir næstliðið almanaksár. Ákvæði þess efnis er m.a. að finna í lögum um þingfararkaup alþingismanna og þingfararkostnað, lögum um Stjórnarráð Íslands og lögum um dómstóla.

Fyrirhuguð launahækkun mun að óbreyttu hækka laun alþingismanna langt umfram þær krónutöluhækkanir sem samið var um í kjarasamningum undanfarinna missera fyrir þorra launamanna. Það er með öllu ótækt að kjörnir fulltrúar fái mun meiri launahækkun en hinn almenni vinnumarkaður á meðan þjóðinni blæðir í okurvöxtum og óðaverðbólgu.
Kaup á færanlegu neyðarsjúkrahúsi fyrir Úkraínu Þingsályktun - þingskjal nr. 1911

153. löggjafarþing 2022–2023.

Nr. 18/153.

Þingskjal 1911 - 1074. mál.

Þingsályktun um kaup á færanlegu neyðarsjúkrahúsi fyrir Úkraínu.

Alþingi ályktar að fela utanríkisráðherra að festa kaup á færanlegu neyðarsjúkrahúsi til notkunar fyrir særða hermenn og færa úkraínsku þjóðinni.

Samþykkt á Alþingi 31. maí 2023.
Fordæming ólöglegs brottnáms úkraínskra barna Þingsályktun - þingskjal nr. 1968

153. löggjafarþing 2022–2023.

Nr. 22/153.

Þingskjal 1968 - 1122. mál.

Þingsályktun um að fordæma ólöglegt brottnám úkraínskra barna.

Alþingi fordæmir harðlega ólöglegt og kerfisbundið brottnám úkraínskra barna á hernumdum svæðum rússneska hersins í Úkraínu og flutning þeirra, jafnt innan þeirra svæða og til Rússlands og Belarúss. Það er eindregin afstaða Alþingis að rússnesk stjórnvöld skuli þegar í stað láta af brottnámi barna sem brýtur í bága við alþjóðleg mannúðarlög og telst stríðsglæpur, eins og nýlega hefur verið áréttað í yfirlýsingu leiðtogafundar Evrópuráðsins í Reykjavík. Jafnframt beri með öllum tiltækum ráðum að tryggja að þeim börnum sem flutt hafa verið til Rússlands eða Belarúss, eða innan hernuminna svæða í Úkraínu, verði tafarlaust komið til foreldra sinna eða annarra forráðamanna undir eftirliti alþjóðasamfélagsins og að rússnesk stjórnvöld og aðrir gerendur verði dregin til ábyrgðar.

Samþykkt á Alþingi 5. júní 2023.
Fjármálaáætlun fyrir árin 2024–2028 Breytingartillaga - þingskjal nr. 2020

153. löggjafarþing 2022–2023.

Þingskjal 2020 - 894. mál.

Síðari umræða.

Breytingartillaga við tillögu til þingsályktunar um fjármálaáætlun fyrir árin 2024–2028.

Frá 2. minni hluta fjárlaganefndar (SigurjÞ).

1. Við töfluna Rekstraryfirlit fyrir ríkissjóð (A1-hluta) árin 2024–2028. Eftirfarandi liðir breytist sem hér segir:

a. Liðurinn Skatttekjur hækki um 9 ma.kr. á ári.

b. Liðurinn Aðrar tekjur hækki um 7 ma.kr. á ári.

2. Við töfluna Heildarútgjöld málefnasviða árin 2024–2028 og töfluna Útgjaldarammar málefnasviða árin 2024–2028. Eftirfarandi liðir breytist sem hér segir:

a. Liðurinn 23 Sjúkrahúsþjónusta hækki um 3 ma.kr. á ári.

b. Liðurinn 25 Hjúkrunar- og endurhæfingarþjónusta hækki um 2 ma.kr. á ári.

c. Liðurinn 27 Örorka og málefni fatlaðs fólks orðist svo:

d. Liðurinn 31 Húsnæðis- og skipulagsmál hækki um 3,7 ma.kr. á ári.

Greinargerð.

Í 1. tölul. eru lagðar til breytingar á tekjuhlið fjármálaáætlunar til að endurspegla auknar tekjur af hækkun bankaskatts, 9 ma.kr., og hækkun veiðigjalds, 7 ma.kr.

Í 2. tölul. eru lagðar til nokkrar breytingar á útgjaldaramma fjögurra málefnasviða á gjaldahlið:

Í a-lið er lagt til að framlög á málefnasviði 23 hækki um 3 ma.kr. á ársgrundvelli til að efla geðheilbrigðisþjónustu.

Í b-lið er lagt til að framlög á málefnasviði 25 hækki um 2 ma.kr. á ársgrunvdelli til að efla megi endurhæfingarúrræði vegna fíknisjúkdóma.

Í c-lið er lagt til að hækkun framlaga á málefnasviði 27 í tengslum við heildarendurskoðun örorku almannatrygginga komi til framkvæmda ári fyrr.

Í d-lið er lagt til að framlög á málefnasviði 31 hækki um 3,7 ma.kr. á ársgrundvelli til að efla frekar uppbyggingu íbúðarhúsnæðis.
Frestun á fundum Alþingis Stjórnartillaga - þingskjal nr. 2075

153. löggjafarþing 2022–2023.

Þingskjal 2075 - 1185. mál.

Stjórnartillaga.

Tillaga til þingsályktunar

um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Frá forsætisráðherra.

Alþingi ályktar að veita samþykki til þess að fundum þingsins verði frestað frá 9. júní 2023 eða síðar, ef nauðsyn krefur, til 12. september 2023.
Frestun á fundum Alþingis Þingsályktun - þingskjal nr. 2141

153. löggjafarþing 2022–2023.

Nr. 24/153.

Þingskjal 2141 - 1185. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 9. júní 2023 eða síðar, ef nauðsyn krefur, til 12. september 2023.

Samþykkt á Alþingi 9. júní 2023.